A. Vajadus ELi meetmete järele

Miks? Mis on lahendamist vajav probleem?

Oskused ja koolitus on väga tähtsad, et tugevdada ELi jätkusuutlikku konkurentsivõimet, toetada töövõimalusterohket taastumist COVID-19 pandeemiast ning tagada sotsiaalselt õiglane digi- ja rohepööre. Seda tunnustatakse Euroopa Ülemkogu poolt heaks kiidetud Euroopa sotsiaalõiguste samba tegevuskavas, seades peamiseks eesmärgiks tagada, et 2030. aastaks osaleb koolitusel vähemalt 60 % kõigist täiskasvanutest.

Ometi oli täiskasvanuhariduses osalejate määr 2016. aastal ainult 37,4 % ning kui hiljutised suundumused jätkuvad, siis 2030. aasta eesmärki ei saavutata. Pealegi on täiskasvanute hariduses osalemine liikmesriigiti ja täiskasvanute rühmades erinev, mis tööturu kiirenevaid muutusi arvesse võttes suurendab nende isikute haavatavust, kes osalevad hariduses vähem. Täiskasvanute vähese ja ebaühtlase osalemise põhjuseks on kaks peamist probleemi:

-üksikisikud saavad ebapiisavat rahalist abi koolitusel osalemiseks. Selle põhjuseks on peamiselt vähesed investeeringud, lüngad teatavate täiskasvanurühmade ja koolituse liikide hõlmatuses, raskused koolitusel osalemiseks aja leidmisel ja toetuse killustatus ning

-üksikisikutele pakutavad stiimulid ja nende motivatsioon koolitusel osalemiseks on ebapiisavad. See on seotud inimeste vähese teadlikkusega oma vajadustest oskuste järele, koolituspakkumiste piiratud läbipaistvusega, ebakindlusega koolitusprogrammi kvaliteedi ja tunnustamise suhtes ning olemasolevate pakkumiste ebapiisava kohandamisega individuaalsetele vajadustele.

Mida selle algatusega loodetakse saavutada?

Algatuse üldeesmärk on toetada liikmesriikides täiskasvanutel koolitusel osaleda võimaldavaid reforme, et suurendada osalemismäära ja vähendada oskuste nappust. Seega aitab algatus saavutada ELi eesmärki edendada suure konkurentsivõimega sotsiaalset turumajandust, et saavutada täielik tööhõive ja sotsiaalne progress. Eelkõige on selle eesmärk

-kõrvaldada lüngad olemasolevates tugisüsteemides, et toetada kõiki täiskasvanuid koolitusel osalemisel, sealhulgas töökoha vahetusel, olenemata nende tööhõive- või tööalasest staatusest;

-suurendada üksikisikutele pakutavaid stiimuleid ja nende motivatsiooni koolituse taotlemiseks. See on Euroopa oskuste tegevuskava paljude meetmete eesmärk.

Milline on ELi tasandi meetmete lisaväärtus?

ELi meede on õigustatud ELi poliitikaeesmärgiga kindlustada kvalifitseeritud tööjõu olemasolu, et tagada ettevõtete konkurentsivõime ja innovatsioon, mis on vajalik kestlikuks majanduskasvuks ja ELi majanduse vastupanuvõime suurendamiseks kiireneva rohe- ja digipöörde tingimustes. ELi algatus toetab, koordineerib ja kiirendab riiklikke jõupingutusi heade tavade jagamise ning ühiste probleemide lahendamiseks uuenduslike lähenemisviiside edendamise kaudu. See aitab luua ootust, et kõik sidusrühmad aitavad suurendada ühist vara ehk ELi kvalifitseeritud tööjõudu ja saavad sellest kasu. See võib parandada koolitusturgude kvaliteeti ja läbipaistvust kogu ELis, tuues ühtsel turul kasu inimestele ja ettevõtetele ning suurendades liikumisvabadust.

B. Poliitikavariandid

Milliseid seadusandlikke ja mitteseadusandlikke poliitikavariante on kaalutud? Kas on olemas eelistatud variant? Miks?

Hindamisel kaaluti poliitikavariante, mis erinevad koolitusõiguste andmise viisi (koolituskupongid või isiklikud õppekontod) ja sihtrühma suuruse ning selle poolest, kui vabad on üksikisikud koolitusvõimaluste valimisel.

Eelistatud poliitikavariant on anda kõigile tööealistele täiskasvanutele koolitusõigused isiklike õppekontode kujul ning kohandada ühtlasi summasid vastavalt toetusvajadustele ja võimaldada üksikisikutel vabalt valida koolitusvõimaluste vahel, mille kvaliteet, vastavus tööturu vajadustele ja tunnustamine on tagatud nende kandmisega avalikku registrisse. See variant on algatuse eesmärkide saavutamiseks kõige tõhusam, sest see

-vähendab igakülgselt toetuse puudujääki;

-tagab koolitusõiguste ülekantavuse ning

-suurendab koolituse kohandamist inimeste vajadustele.